۱۴۴۶-۸-۱۴ تاریخ نشر شوی خبرونه مرکزی ریاست ‏د ‎#افغانی_سرې_میاشتې سرپرست عمومی رئیس د چین له سفیر سره د بشری مرستو د پراختیا په موخه وکتل! نن پنجشنبه د شعبان د میاشتې پر ۱۴مه، د افغانی سرې میاشتې سرپرست عمومی رئیس ښاغلی شیخ الحدیث شهاب الدین دلاور او د نوموړی مرستیال ښاغلی حافظ عزیز الرحمن د دې خیریه ملی ټولنې په مرکزی دفتر کې په ‎#کابل کې د چین له سفیر ښاغلی ژاو شېنګ او د مل پلاوی سره د اړمنو د لاسنیوی په برخه کې د بشری مرستو د پراختیا او یو لړ نورو مهمو موضوعاتو په موخه ناسته وکړه. سرپرست عمومی رئیس دوی ته تر ښه راغلاست ویلو وروسته د افغانی سرې میاشتې له لوری د ترسره کېدونکو بشرپالو فعالیتونو او خدماتو په اړه تفصیلی معلومات وړاندې کړل او چین ته یې د خپل وروستی سفر په ترڅ کې د چین د سره صلیب له مسٸولینو سره خپلې لیدنې ګټورې یادې کړې او د دواړو لوریو ترمنځ یې ګډې همکارۍ او همغږۍ د اړمنو د لاسنیوی، د پېښځپلو ستونزو ته پر وخت د ځواب وینې او د زړه سوری ناروغانو د درملنې په برخه کې ضروری وبللې. دا راز ښاغلی دلاور د افغانی سرې میاشتې له لوری د زړه سوری ناروغانو د درملنې په پار د ځانګړې جوړېدونکې شفاخانې لپاره د تخنیکی وسایلو او تجهیزاتو د چمتو کولو، په چین کې د زړه سوری ناروغانو د درملنې لپاره د زمینې برابرولو او په کابل کې ددې خیریه ملی ټولنې د مرکزی شفاخانې د نوی تعمیر د رغولو په برخه کې له یاد پلاوی د همکارۍ غوښتنه هم وکړه. ښاغلی ژاو شېنګ د افغانی سرې میاشتې د مشرتابه سره په لیدو خوښی وښوده او د بشری مرستو د دوام او د سرې میاشتې د ملاتړ په تړاو د ژمنتیا وړاندې کولو ترڅنګ یې ډاډ څرګند کړ چې دوی پام کې لری څو د یاد هېواد له لوری د یو تخنیکی ټیم تر راتګ او د زړه سوری ناروغانو د وضعیت تر ارزونې وروسته به په چین کې د یادو ناروغانو د درملنې زمینه هم برابره کړی. همدا راز ښاغلی سفیر زیاته کړه چې په نزدې راتلونکی کې به د چین د سره صلیب اجرایوی مشر افغانستان ته سفر وکړی او د دواړو لوریو ترمنځ به د ګډو همکاریو د پیاوړتیا او بشری مرستو د پراختیا په برخه کې مهمې هوکړې وکړی.